SKRIFTLIG FORESPØRGSEL P-1043/02

af Antonios Trakatellis (PPE-DE) til Kommissionen

(8. april 2002)

Om: Forvaltning af vandressourcer i Grækenland

Bæredygtig forvaltning af vandressourcerne og de højst alvorlige problemer i forbindelse med ørkendannelse og tørke er fremtidens miljømæssige udfordringer, som landene i Middelhavsområdet må tage op på overbevisende måde. Således er der i Grækenland siden 1980 registreret en kontinuerlig nedgang i nedbørsmængderne både for sne og regn, hvilket i forbindelse med den manglende forvaltning af vandressourcerne fører til alvorlig vandmangel og ikke alene periodevis og lokalt går ud over flere landsdele, men også rammer økonomien som helhed og fremfor alt landbrugsproduktionen. Dertil kommer at den græske regering i sit nylige lovforslag kun på enkelte punkter og i utilstrækkeligt omfang har foretaget den tilpasning til kravene i Europa-Parlamentets og Rådets direktiv 2000/60/EF af 23. oktober 2000(1) om fastlæggelse af en ramme for Fællesskabets vandpolitiske foranstaltninger, som skal være gennemført i 2003.

Navnlig inden for landbrugssektoren er den omstændighed, at der ikke er truffet hensigtsmæssige foranstaltninger med henblik på direktivets gennemførelse medvirkende til at skærpe problemet med den utilstrækkelige vandpolitik.

Desuden er den myndighed, der skal være ansvarlig for direktivets gennemførelse i Grækenland, ikke den rette til denne opgave.

- Hvor mange vandløbsopland er der udpeget i Grækenland og for hvor mange af disse områder er der udarbejdet eller vil der blive udarbejdet vandområdeplaner?

- Hvilke foranstaltninger er der truffet for at beskytte indvande, overgangsvande, kystvande og grundvandsområder? Er der opstillet en oversigt over beskyttede områder med henblik på beskyttelse af overflade- og grundvandsområder og bevarelse af naturlige levesteder og de arter, der er direkte afhængige af vand?

- Har man fastlagt de vandområder, der skal anvendes til indvinding af drikkevand og vil de levere mere end gennemsnitligt 10m3 om dagen eller forsyne mere end 50 personer? Hvilke foranstaltninger er der truffet i henhold til princippet om dækning af vandforsyningsomkostninger, inklusive miljø- og ressourcerelaterede omkostninger?

(1) EFT L 327 af 22.12.2000.

Svar afgivet på Kommissionens vegne af Margot Wallström

(3. maj 2002)

Det vandpolitiske rammedirektiv, dvs. Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger(1), har til formål at beskytte alt vand, grundvand som overfladevand, på grundlag af vandområdeplaner.

Forud for miljømålsætningernes opfyldelse i 2015 går en omfattende forberedelsesfase, der omfatter alle de forhold, spørgsmålet nævner:

- formel omsætning til national lovgivning: inden december 2003

- fastlæggelse af vandområder og de ansvarlige myndigheder for dem: inden december 2003 og anmeldelse til Kommissionen inden juli 2004

- registrering af beskyttede områder (herunder områder til drikkevandsindvinding): inden december 2004

- et overvågningssystem: skal være klar inden december 2006

- vandområdeplaner og programmer for de foranstaltninger, som er nødvendige for at opfylde miljømålsætningerne: udarbejdelsen kræver deltagelse af alle berørte og interesserede parter og private organisationer, og skal være færdig inden december 2009

- et prisfastsættelsessystem for drikkevand, som tager hensyn til indvindingsomkostningerne, skal være klar inden 2010.

Arbejdet på at nå disse mål hviler, ikke mindst i forberedelsesfasen, på et hidtil uset samarbejde mellem Kommissionen, medlemsstaterne, ansøgerlandene, de private organisationer og andre berørte parter inden for rammerne af en fælles gennemførelsesstrategi.

Denne strategi, der blev vedtaget kun fire måneder efter direktivets ikrafttrædelse, drejer sig især om:

- udveksling af oplysninger

- udarbejdelse af vejledningsmateriale

- forvaltning af oplysninger og data

- praktisk anvendelse og afprøvning i forsøgsområder.

Kommissionen er klar over, at Grækenland såvel som andre medlemsstater og ansøgerlande er i gang med at forberede gennemførelsen af det vandpolitiske rammedirektiv. Kommissionen støtter aktivt dette arbejde inden for den fælles gennemførelsesstrategi.

Fristerne for opfyldelse af forpligtelserne er sat til december 2003 og tiden derefter.

Kommissionen vil i sin egenskab af EF-traktatens vogter og i umiddelbar tilknytning til sit arbejde inden for den fælles gennemførelsesstrategi omhyggeligt sørge for, at målsætningerne i direktiv 2000/60/EF bliver opfyldt og dets frister overholdt, og tage de nødvendige skridt, når det er nødvendigt. Som det allerede fremgår, skal de målsætninger og forpligtelser, der beskrives i spørgsmålet, imidlertid ikke opfyldes endnu.

Både Grækenlands nationale program for udvikling af landdistrikterne (2000-2006) og dets 13. regionaludviklingsprogram tager hensyn til bestemmelserne i rammedirektivet for vandpolitik 2000/60/EF. Det er en obligatorisk og ufravigelig forudsætning for, at dertil knyttede foranstaltninger og aktioner kan gennemføres. Det gælder ikke blot alle foranstaltninger i forbindelse med forvaltning af overflade- og grundvandsressourcer, men også andre af mere teknisk art som jordbundskartografi og jordbundstypologi. Nøje samarbejde mellem landbrugsministeriet og ministeriet for miljø og offentlige arbejder skal sikre lovgivningsmæssige overensstemmelse og den bedst mulige udnyttelse af landets vandressourcer, også til landbrugsmæssige formål.

(1) EFT L 327 af 20.12.2000.